Níutíu og sex greindust með kórónuveiruna innanlands í gær, hið minnsta. Á fimmta þúsund sýni voru tekin og enn ekki búið að greina þau öll. Landlæknir segir aðgerðirnar, sem nú eru í gildi, til komnar vegna óvissu um hversu illa delta-afbrigðið eigi eftir að leika samfélagið.
Þriðjungur þeirra sem þegar hafa greinst jákvæð voru í sóttkví við greiningu. Hlutfall óbólusettra meðal hinna smituðu reyndist hærra en almennt í samfélaginu. Kamilla Sigríður Jósefsdóttir, staðgengill sóttvarnalæknis, segir það góðs viti.
Það er staðfesting á því að bólusetningin er að gera eitthvert gagn.
Það er þó ljóst að bólusettir eru ekki mjög vel varðir gegn því að smitast af Delta-afbrigðinu og Almannavarnir ákváðu því í gær að hætta að taka tillit til þess hvort fólk sé bólusett eða ekki, þegar tekin er ákvörðun um hvort það þurfi að fara í sóttkví.
Alma Möller Landlæknir, fór á upplýsingafundi í morgun yfir forsendur þeirra aðgerða sem nú eru í gildi, óvissu um áhrif Delta-afbrigðisins sem sé meira smitandi og talið valda tvöfalt fleiri innlögnum en fyrri afbrigði. Hún segir að bóluefni Pfizer, AstraZeneca og Moderna virðist vernda vel gegn alvarlegum veikindum, en minna sé vitað um Janssen
Við vitum ekki hvaða hlutfall bólusettra sem veikjast munu þurfa spítalainnlögn, við áætlum að það sé hálft til eitt prósent, við vitum ekki hve margir óbólusettra munu veikjast alvarlega og við vitum ekki hvernig afbrigðið fer í þá sem eru eldri og með bælt ónæmiskerfi.
Alma lagði áherslu á að heilbrigðiskerfið væri viðkvæmt og starfsfólk undir miklu álagi, hún kallaði eftir fólki í bakvarðasveitir bæði heilbrigðissráðuneytis og félagsmálaráðuneytis.
Næstu vikur sagði hún ráða úrslitum um framhaldið.
Vonandi skýrist myndin innan fárra vikna og þá þarf að skýra varnir og viðbrögð til lengri tíma.
Að minnsta kosti 96 greindust með covid-smit innanlands í gær. Landlæknir segir að óvissa ríki um hversu illa delta-afbrigðið eigi eftir að leika samfélagið, og gildandi sóttvarnaraðgerðir taki mið af því. Það ætti að skýrast innan örfárra vikna, og þá þurfi að skýra varnir og viðbrögð til lengri tíma. 